«Հայտարարությամբ լրագրողական կազմակերպությունները կոչ էին անում կառավարությանը, մասնավորապես, ստեղծել պետական կառույցների մասնագետներից ու անկախ փորձագետներից բաղկացած աշխատանքային խումբ՝ ժամանակակից պահանջներին համապատասխանող օրինագիծ մշակելու նպատակով։ Չանդրադառնալով հայտարարության մեջ ներառված մի շարք անհիմն մեղադրանքներին և ապատեղեկատվությանը, Արդարադատության նախարարությունը հայտարարում է, որ «Հեռուստատեսության և ռադիոյի մասին» նոր օրենքի նախագիծը, որի մշակումը պայմանավորված էր Սահմանադրության փոփոխություններով, պատրաստվել է Արդարադատության նախարարության կողմից և սահմանված կարգով (ՀՀ «Իրավական ակտերի մասին» Հայաստանի Հանրապետության օրենքի 27.1-ին հոդվածի 4-րդ մասը, կառավարության 25 մարտի 2010 թվականի N 296-ն «Հանրային քննարկումների կազմակերպման և իրականացման կարգը հաստատելու մասին» որոշում) դրվել է հանրային քննարկման իրավական ակտերի նախագծերի հրապարակման միասնական կայքում՝ https://www.e-draft.am/projects/141: Հարկ է նշել, որ հանրային քննարկման ընթացքում, ինչպես նաև դրանից հետո՝ առ այսօր, նախագծի վերաբերյալ որևէ դիտողություն կամ առաջարկություն Արդարադատության նախարարությունը չի ստացել», - հայտնում է նախարարությունը։